

ΕΛΛΗΝΙΚΗ ΔΗΜΟΚΡΑΤΙΑ

ΔΗΜΟΣ ΛΕΥΚΑΔΑΣ

**Λευκάδα, 16/05/2025**

**ΔΕΛΤΙΟ ΤΥΠΟΥ**

Μήνυμα Δημάρχου Λευκάδας για τη Διεθνή Ημέρα Μουσείων

**Η 18η Μαΐου** ημέρα Κυριακή, έχει οριστεί από το **Διεθνές Συμβούλιο Μουσείων (ICOM), ως Διεθνής Ημέρα Μουσείων.**

**Με θέμα, «Μουσεία και κοινωνίες σε διαρκή αλλαγή», ο Δήμος Λευκάδας, σ**ε μια εποχή διαρκούς μετασχηματισμού, προχωράει στην επαναπροσδιορισμό του ρόλου τους, ώστε να έρθουν πιο κοντά στην κοινωνία και τις ανάγκες της. Σχεδιάζει, νέες συνθήκες λειτουργίας, ενισχύοντας τη συμμετοχή του κοινού, τη βιωματική εμπειρία και τον διάλογο.

Η «Διεθνής Ημέρα Μουσείων» για την πολιτιστική μας κληρονομιά, για τη Λευκάδα των πολλών, ξεχωριστών και σπουδαίων Μουσείων της, αποτελεί **μια ξεχωριστή γιορτή, η οποία μας δίνει μια ιδιαίτερη αφορμή να αναστοχαστούμε την ιστορική και πολιτιστική μας κληρονομιά.**

**Είναι γεγονός, ότι τα Μουσεία αποτελούν τα θησαυροφυλάκια του πολιτισμού μας.** **Ταυτόχρονα,** **όμως,** είναι ζωντανοί οργανισμοί που διαχέονται μέσα στην κοινωνία με διάφορους τρόπους με στόχο τη βιώσιμη ανάπτυξη και την ενίσχυση της συνολικής κοινωνικής συμμετοχής, εξελίσσονται και διευρύνονται συνεχώς, ακολουθώντας τις νέες τεχνολογικές καινοτομίες της εποχής .

**Παράλληλα,** **είναι μια βαριά ευθύνη και αποστολή να φανούμε αντάξιοι του ιστορικού χρέους που βαραίνει και επωμίζεται κάθε Δημοτική Αρχή. Αυτή, βρίσκεται στο επίκεντρο της προσοχής και της πολιτικής μας.**

**Με δημιουργική και θετική σκέψη** **οφείλουμε να διαχειριστούμε ένα τεράστιο πολιτιστικό κεφάλαιο, και, κυρίως, όλοι μας, να εκπαιδευτούμε να αγαπάμε και να υπερασπίζουμε τον τόπο μας**. Ας επισκεφθούμε, εμείς, οι φίλοι της Λευκάδας και οι επισκέπτες του νησιού μας, τα Μουσεία της Λευκάδας μας, το Αρχαιολογικό Μουσείο, το Μουσείο «Άγγελος Σικελιανός», το Μουσείο Φιλαρμονικής Εταιρείας, την Έκθεση Ενθυμημάτων του Διεθνούς Φεστιβάλ Φολκλόρ, το Ιστορικό Κέντρο «Λευκάδιος Χερν», το Λαογραφικό Μουσείο του Μουσικοφιλολογικού Ομίλου «Ορφεύς» «Πανταζής Κοντομίχης», το Εκκλησιαστικό Μουσείο Τέχνης της Ιεράς Μονής Φανερωμένης, το Μουσείο Φωνογράφου και Παλαιών Αντικειμένων, τη Μόνιμη Έκθεση Φωτογραφίας του FRITZ BERGER, τη Συλλογή Μεταβυζαντινών Εικόνων Επτανησιακής Τέχνης, το Ναυτικό Μουσείο Νίκου Θάνου «Μορίνα» στην πόλη της Λευκάδας, το «Κοντομίχειο Λαογραφικό Μουσείο Καβάλου, το Μουσείο Φωνογράφου – Γραμμοφώνου – Ραδιοφώνου στην Καρυά, τη Στέγη Ιστορίας και Πολιτισμού του Μουσικοφιλολογικού Ομίλου «Απόλλων» Καρυάς, το Λαογραφικό Μουσείο Λευκαδίτικου Κεντήματος «Μαρία Κουτσοχέρω» στην Καρυά, το Θαλασσινό Μουσείο στο σχολείο της Λυγιάς, το Μουσείο Ελιάς «Fabbrica» στον Σύβρο, το Μουσείο Οινοποιίας «Λευκαδίτικη Γη» (στο 8ο χιλ. της επαρχιακής οδού Νυδριού – Βασιλικής), το Μελισσοκομείο «Μέλι 51» (στο δρόμο ΠαλαιοΚατούνας – Νεοχωρίου) και τόσα άλλα!

**Η επίσκεψη αυτή, θα είναι μια διδακτική και επιμορφωτική εμπειρία.** Για να πάρουμε ένα μάθημα ιστορίας και μια ισχυρή δόση αυτοπεποίθησης για τον τόπο μας, την ιστορία μας, τον πολιτισμό μας και κυρίως για τις δυνατότητες και τα έργα των ανθρώπων μας, που είναι μια διαχρονική πηγή έμπνευσης και δημιουργίας.

**Τα Μουσεία της πόλης και της Λευκάδας μας, είναι σημαντικές δομές πολιτισμού και εκπαίδευσης, που οφείλουμε να υποστηρίζουμε όλοι μας με το έμπρακτο ενδιαφέρον μας. Είναι εξαιρετικά κοσμήματα ενός λαμπρού παρελθόντος, που μπορεί να μας οδηγήσει σ’ ένα ελπιδοφόρο μέλλον.**

**Ο Δήμαρχος Λευκάδας**

**Δρ. Ξενοφών Ν. Βεργίνης**